Fordi andre trekk ved en avsetning eller en sedimentær bergart gjør det mulig å skille mellom forskjellige dannelsesmåter for graderte lag, kan disse fortelle geologene mye om de forhold som rådde dengang lagene ble avsatt. En særlig nytte av graderte lag har de geologer som arbeider i områder der sedimentære bergarter er blitt foldet så sterkt at det ikke lenger er klart hva som er opp og ned på lagene. Graderte lag vil på en utvetydig måte vise hva som var opp den gang bergarten ble dannet. I Norge er det ikke uvanlig å finne omdannede sedimentære bergarter som ligger «på hodet». Graderte lag i disse viser at det som opprinnelig var opp, nå peker ned.